CELEX: 32021D1787
Language: da
Date: 2021-10-05 00:00:00
Title: Rådets afgørelse (EU) 2021/1787 af 5. oktober 2021 om den holdning, der skal indtages på Den Europæiske Unions vegne i Det Internationale Kornråd til ændringen af definitionen af »korn« i henhold til konventionen om kornhandel af 1995

11.10.2021   
               
               
                  DA
               
               
                  Den Europæiske Unions Tidende
               
               
                  L 359/103
               
            
         RÅDETS AFGØRELSE (EU) 2021/1787
         af 5. oktober 2021
         om den holdning, der skal indtages på Den Europæiske Unions vegne i Det Internationale Kornråd til ændringen af definitionen af »korn« i henhold til konventionen om kornhandel af 1995
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Konventionen om kornhandel af 1995 (»konventionen«) blev indgået af Unionen ved Rådets afgørelse 96/88/EF (1) og trådte i kraft den 1. juli 1995.
                  
               
                     (2)
                  
                  
                     I konventionens artikel 2, nr. 1), litra e), defineres betydningen af »korn« i konventionens forstand. I henhold til konventionens artikel 32 kan medlemmerne af Det Internationale Kornråd beslutte at ændre denne definition.
                  
               
                     (3)
                  
                  
                     Den 14. maj 2021 foreslog sekretariatet for Det Internationale Kornråd at tilføje bælgfrugter til definitionen af »korn« i henhold til konventionens artikel 2, nr. 1), litra e), med virkning fra den 1. november 2021. Ifølge dette forslag skal »linser, tørrede ærter, kikærter, tørrede bønner og andre bælgfrugter og produkter fremstillet heraf medtages i definitionen af »korn» i henhold til artikel 2, nr. 1), litra e), i konventionen om kornhandel af 1995«.
                  
               
                     (4)
                  
                  
                     »Bælgfrugter er enårige bælgafgrøder, der giver ét til 12 korn eller frø af forskellig størrelse, form og farve i en bælg. De anvendes til både fødevarer og foder.«, ifølge De Forende Nationers Fødevare- og Landbrugsorganisation, (udkast til) Definition og klassificering af råvarer, 1994.
                  
               
                     (5)
                  
                  
                     Den holdning, der skal indtages på Unionens vegne i Det Internationale Kornråd, til ændringen af definitionen af »korn« i henhold til konventionen, bør fastlægges, da en udvidelse af Det Internationale Kornråds produktdækning gennem tilføjelsen af bælgfrugter til definitionen af »korn« er i Unionens interesse —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Det Internationale Kornråd, er at stemme for ændringen af artikel 2, nr. 1), litra e), i konventionen om kornhandel ved at tilføje bælgfrugter til definitionen af »korn« i overensstemmelse med det forslag, der er fremsendt af sekretariatet for Det Internationale Kornråd den 14. maj 2021.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 5. oktober 2021.
            
               
                  På Rådets vegne
               
               A. ŠIRCELJ
               
                  Formand
               
            
         
         
            (1)  Rådets afgørelse 96/88/EF af 19. december 1995 om Det Europæiske Fællesskabs godkendelse af konventionen om kornhandel og konventionen om fødevarehjælp, der tilsammen udgør den internationale kornoverenskomst af 1995 (EFT L 21 af 27.1.1996, s. 47).